[{"text_idx": "#000000", "text": "esplori la pasinton por antau\u0306enrigardi = esplorare il passato per guardare avanti"}, {"text_idx": "#000002", "text": "Mia vojag\u0302o inter la esperantaj pioniroj dau\u0306rigos, sed nun mi haltas momenton por konigi al vi almenau\u0306 la nomon de c\u0302iuj grafologiaj signoj ekzistantaj, por plejbone familiarig\u0302i kun ili: kelkajn ni jam renkontis en montritaj skriboj, aliajn ni renkontos, aliajn vers\u0302ajne neniam. Tio dependas de skriboj kiujn mi sukcesos trovi."}, {"text_idx": "#000003", "text": "Mi subdividis ilin lau\u0306 jenaj grafikaj kriterioj, kiuj permesas ankau\u0306 al vi \u2013 intuicie \u2013 ekkompreni ke kelkaj estas komplementaj, au\u0306 reciproke kontrau\u0306aj, aliaj aldonaj kaj akcesoraj. Tiaj kriterioj estas:"}, {"text_idx": "#000004", "text": "Al ili oni povas aldoni ekstra-signojn (tute senkonsciajn kaj marg\u0302enajn), kaj subskribon; ci-lasta, verdire, ne estas grafologia signo, sed estas analizebla lau\u0306 logiko kaj oportuna sag\u0302o, lau\u0306 simbola vidpunkto, lau\u0306 racia analogio."}, {"text_idx": "#000005", "text": "Veras, ke grafologiaj signoj estas multnombraj, kaj tio povus vin surprizi, sed ili estas c\u0302iuj gravaj, grafike kaj grafologie selektitaj lau\u0306 realo, kaj spegulas la multfacetan estaj\u0302on \u2018homo\u2019 en liaj sintenoj kaj personecaj trajtoj. Homo estas \u2018kompleksa sistemo\u2019 (biologia, fiziologia, nerva-muskola, psika, sed ankau\u0306 kelkfoje klinika, krome ankau\u0306 psikologia, psikiatria, behaviorisma, socia, eduka, kultura...)"}, {"text_idx": "#000007", "text": "g\u0302i koncernas precipe grandojn kaj larg\u0302ojn de unuopaj literoj cele al determinado de kurbeco kaj anguleco. Oni devas konstati c\u0302u literoj estas kurboformaj au\u0306 angulformaj, kaj ties mezurado NE INKLUZIVAS la inkaditajn strekojn. Temas pri milimetra determinado, ja, kaj nepraj iloj por grafologo estas grandiga lenso kaj goniometro. Preferindas konsideri, por mezurado, literojn per si mem jam globformajn, kiel ekzemple \u2018o\u2019 \u2018a\u2019 kaj ties devenantojn \u2018d\u2019, \u2018g\u2019, \u2018g\u0302\u2019 kaj \u2018q\u2019 (en idiomoj kie tio trovig\u0302as), k.s. , sed kurbecoj kaj angulecoj videblas ankau\u0306 en la refaldoj de la literoj m, n, e, s, s\u0302, u, i, v, r, t, l, f, kaj en numeroj. Grado mezurig\u0302as per rilato (matematika raporto) inter la interna longeco kaj interna larg\u0302eco de litero, sed ankau\u0306 oni devas konsideri c\u0302u angulecoj estas akutaj au\u0306 mildigitaj, kaj kiomgrade, c\u0302u estas aliaj stumblejoj dum la skribado kiuj haltigas kurbajn movojn."}, {"text_idx": "#000008", "text": "C\u0302ar unuopa litero per si mem prezentas tuton (simbole: propran Mion) oni dumtempe eklernis ke la sfera dimensio estas strikte kunligata kun la konstitucia (fizika) strukturo de la skribanto, kaj spegulas malfermitecon au\u0306 fermitecon de koro kaj psiko. Kurba kaj Angula fakte estas signoj kiuj registras la gradon de la rilato inter la du fundamentaj instinktoj:"}, {"text_idx": "#000010", "text": "temas pri la forto \u2013 pli/malpli intensa \u2013 kiun skribanto transigas mane surpaperen. G\u0302i havas rektan rilaton kun la somato, pro la fakto ke g\u0302i devenas el interna homa vigleco, kaj elmontras fundamentan psikan energion kiu movas vivantulon. Premado resumas grafike la kvanton kaj la kvaliton de tia vitala energio. Lau\u0306 Nazzareno Palaferri, grafologo el skolo de G. Moretti, premo esprimas \u201cla kapablo-nivelon produkti kaj konsumi dinamike energion\u201c. Signoj estas:"}, {"text_idx": "#000011", "text": "g\u0302i rilatas la vertikalan dimension de la skriba strukturo, t.e de la \u2018litera korpo\u2019 , kiu konsistas en la alteco de la pli malgrandaj minuskloj (literoj sen stangoj kiel \u2018a\u2019, \u2018o\u2019 kaj devenaj\u0302oj). Psikologie, temas pri konscio de la skribanto pri si mem kaj esprimas lian ekspansiintan au\u0306 malpliig\u0302intan SION. SIO estas difinebla tiel: \u2018sento pri si mem kiu devenas de sia individua reala sperto\u2019. Kalibro elmontras kiel persono sin vidas. Signoj estas:"}, {"text_idx": "#000012", "text": "ili koncernas la matematikan raporton inter: a) larg\u0302eco kaj alteco de unuopaj literoj b) poste rilatigotaj kun la aliaj literoj de la skribo. Do, temas pri \u201cdistancoj\u201d interliteraj kaj intervortaj, kiuj mezureblas same per lenso. C\u0302ar la movo kiu permesas tiajn grafikajn kunligojn de litero kun alia, au\u0306 de vorto kun alia, implicas precizan koncepton: \u201cmetig\u0302i en rilato kun...\u201d , larg\u0302ecoj koncernas la realan sociemon de unuopulo. Bone atentu: sociemo ne estas same kiel adaptig\u0302o (la dua estas nur rimedo, artifiko por transvivi). Signoj estas:"}, {"text_idx": "#000013", "text": "skribo estas konsiderinda \u201charmonia\u201d kiam g\u0302i, malgrau\u0306 diversecoj en siaj plurfacetaj elementoj, konservas belecon kaj spontaneecon. Do, ankau\u0306 c\u0302i-kaze oni devas konsideri la kutimajn raportojn inter altecoj, grandecoj, formoj, larg\u0302ecoj de unuopaj literoj sed, aldone, oni devas efektivigi vidan kunligon kun la skriba tuto. Pro tio: spontaneeco ne devas esti malordigata, ideoj kaj impulsoj devas esti subtenataj per ekvilibra volo, la esprimmaniero devas esti jes originala sed ne ekstravaganca au\u0306 inhibicia. Personeco ne devas esti plata, sed kapabla sin renovigi. Signoj estas:"}, {"text_idx": "#000014", "text": "estas la interna dinamismo, la individueca movo, la karakteriza maniero kanaligi siajn proprajn energiojn; movo kiu samtempe rilatas tempon. Eblaj ritmo-gamoj estas multnombraj inter kongestita ritmo kaj harmonia. Torbidoni kaj Zanin, aliaj famaj grafologoj el skolo de Moretti asertas: \u201cKanaligadprocezo de (homaj) energioj tute ne estas au\u0306tomata kaj sama por c\u0302iuj, sed rekte dependas de individua konstitucio, c\u0302ar ne nur vivopulsoj ekmovigas psikan mekanismon... ankau\u0306 partoprenas en g\u0302i temperamentaj faktoroj, kiuj starigas kaj fiskas personan karakterizig\u0302on en c\u0302iu homa movo kaj vidigas tion en c\u0302iuj esprimaj aktivecoj\u201c. Signoj estas:"}, {"text_idx": "#000015", "text": "Tute aparte estas : Forj\u0302etita iele tiele (itale \u2018gettata via alla meglio\u2019)"}, {"text_idx": "#000016", "text": "la horizontala baza linio estas la normo. Kelkfoje la baza linio estas stampita, alifoje folio estas plene blanka. Kelkaj skriboj formovig\u0302as el g\u0302i, progresive suprenirante au\u0306 malsuprenirante, c\u0302ar skribanto ne sukcesas respekti la viditan au\u0306 imagitan linion. Linio per si mem iras horizontale, kaj bontenado spegulas la internan forton antau\u0306arang\u0302i siajn programojn kaj elektojn per kohereco kaj konstanteco. Diverse, lau\u0306 la grado, intervenas fervoro (linio supreniras) au\u0306 konsternig\u0302o (linio malsupreniras), influas potenco de stimuloj (malsupren) au\u0306 ankau\u0306 volo-forto sen cedoj kaj sen submetig\u0302oj (supren). Signoj estas:"}, {"text_idx": "#000018", "text": "klinig\u0302o, teknike povas esti priskribata kiel \u201craporto inter la literaj aksoj kaj la reala au\u0306 imagebla baza linio\u201c. Kutime, oni observas la pli longajn minusklajn literojn (kiel \u2018l\u2019 \u2018f\u2019 \u2018g\u2019 \u2018g\u0302\u2019 \u2018p\u2019 \u2018t\u2019 k.s.) en kiuj oni pli bone sukcesas pesi klinig\u0302on, c\u0302u vertikalan, c\u0302u dekstren klinig\u0302antan au\u0306, male, retroirantan al maldekstro. Krome, oni devas ankau\u0306 observadi kaj atenti la formon de la stango de tiuj literoj, por evidentigi la nivelon de muskola tensio investita de la skribanto. Lau\u0306 la energia movo utiligita, stangoj tre multe strec\u0302itaj emas sin turni al maldekstro, en formo tute nekomforta kaj nenatura (stangoj retorditaj), kvazau\u0306 brustos\u0302vele \u2013 au\u0306 ili aspektas tre rigidaj kaj rektaj kiam ne estas flekseblecon \u2013 diverse, kiam muskoloj estas pli relaksataj, la stangoj kurbig\u0302as kaj aperas pli molaj."}, {"text_idx": "#000020", "text": "la ligoj kaj literaj konturoj:"}, {"text_idx": "#000021", "text": "grafikaj ligoj elmontras la koherecon, au\u0306 nekoherecon, de impulsoj kaj internaj animmovoj. Ligoj estas apudigataj al la literaj formoj (konturoj) c\u0302ar, lau\u0306 la tipo de interna kohero (ligo) absolute ankau\u0306 la literoj akiras difinitan eksteran kvaliton ( fluaj, malfkuaj, kompreneblaj, malkompreneblaj... au\u0306 unuecaj). Eblas ligo-modaloj ankau\u0306 intervorte (ne nur interlitere), kvankam ili estas pli maloftaj. Signoj estas:"}, {"text_idx": "#000022", "text": "tia trajto povas doni al grafologo diagnozan valoron por la interpretado de personeco. G\u0302i ne estas nur s\u0302ajno au\u0306 iluzia plezura aspekto; g\u0302i ne koncernas nur eksterecon. Asertas F. De Bartolomeis (pedagogo) \u201cne temas nur pri estetika sentokapablo, sed ekzistas ekstera interligo kun la interna psiko-fizika maturig\u0302o (sensa-mova kaj kona) ...\u201d C\u0302i-tipa signaro, do, rilatas ankau\u0306 al vivostilo, ne nur al estetika plezuro (au\u0306, kontrau\u0306e, al malgusto). C\u0302i-tipaj signoj estas malsimplaj, sed oni devas samtempe atenti al g\u0302enerala grafika kunteksto en kiu ili trovig\u0302as. Signoj estas:"}, {"text_idx": "#000023", "text": "EKSTRA-SIGNOJ = senkonsciaj interplektaj\u0302oj troveblaj c\u0302efe finvorte au\u0306 finlitere, kelkfoje komenclitere:"}, {"text_idx": "#000024", "text": "tiaj forglitaj gestoj, tute senkonsciaj kaj ne instruitaj lerneje, povas alpreni diversajn formojn kaj aspektojn. Ili ne estas enradikig\u0302intaj, kaj povas aperi au\u0306 malaperi dumtempe (pro tio oni povas difini ilin samsignife \u2018fug\u0302aj\u2019, \u2018forfug\u0302aj\u2019). Kutime ili trovig\u0302as finvorte, sed povas ekaperi c\u0302e la streketo de litero \u2018t\u2019, au\u0306 ankau\u0306 c\u0302e la punktetoj super litero \u2018i\u2019, kelkfoje en simplaj literoj de la vorto mem. Morfologie, ili interligig\u0302as kun la signoj el kiuj originas, je kiuj reprezentas nekonscian spuron, havante samtipajn karakterizojn, psikajn kaj grafikajn. Forfug\u0302aj gestoj povas, lau\u0306 sia grado, pliintensigi kaj konfirmi la psikajn modalojn jam evidentigitajn de rilataj signoj. Ekzemple, ekstrasigno pri flemo povas esti nur en malrapida skribo, sed tutcerte ne povas prezentig\u0302i en rapida skribo, lastkaze temus pri sensencaj\u0302o. Signoj estas:"}, {"text_idx": "#000025", "text": "g\u0302i ne estas vera grafologia signo, kaj ne taksindas kiel forfug\u0302a gesto (ekstra-signo). Subskribo montras la SOCIAN MION, t.e. kion oni intencas elmontri al aliaj au\u0306 al si pri si mem. Helpa por interpretado de subskribo povas esti la \u2018vektora simbolismo\u2019 (spaca simbolismo) de Max Pulver, svisa psikologo, kiu konsideras signifa kaj lumiga la pozicion de la grafikaj elementoj, ankau\u0306 desegnoj, en la blanka paperfolia spaco. Girolamo Moretti (la skolfondinto de la itala grafologio) rilate al subskribo skribas nenion, do tio povas signifi ke lau\u0306 li subskribo estas analizebla per la samaj grafologiaj signoj utiligitaj por la teksto. Sed kelkaj asertoj de Max Pulver, efektive, parolas kelkfoje la saman lingvaj\u0302on de Moretti-a sistemo, implicite kaj praktike. M. Pulver donas grandan reliefon al movoj alta / malalten kaj maldekstra / dekstren. Subskriboj povas esti c\u0302iel ajn:"}, {"text_idx": "#000026", "text": "supra-vice: Kazimierz Bein (Kabe), Brzestowski, Belmont,"}, {"text_idx": "#000028", "text": "Kabe, pola esperanta pioniro (1872-1959), estas memorata c\u0302efe pro lia eksterordinara lingva influo kaj pro lia neniam klarigita kaj mistera apostateco rilate al esperanta movado."}, {"text_idx": "#000029", "text": "Per analizado de lia skribo (antau\u0306a artikolo) mi determinis kelkajn gravajn elementojn, kiuj povus iomete klarigi lian abruptan memvolan foriron el la esperanta movado, okazinta dum sia plej lau\u0306dega esperanta aktiveco. Tiuj personecaj karakterizoj estas: lia intelekta vantemo kaj konscio pri sia intelekta supereco \u2013 lia karieremo \u2013 lia kunnaskita sendependeco kaj kontrau\u0306konformismo, per kiuj li ne estas tau\u0306ga labori teame, c\u0302ar \u2013 esence \u2013 li ne vere kapablas adaptig\u0302i kaj akcepti alies konsilojn. Tiaj sumaj psikaj faktoroj estas probable la vera kau\u0306zo de liaj malakordoj kaj konfliktoj kun diversaj aliaj esperantistoj kaj kunlaborantoj. Sed li estis tiom inteligenta ne damag\u0302i Esperanton, kiu inter la artefaritaj lingvoj estis probable de li taksita kiel la plej efika, kvankam neperfekta. Li estis same inteligenta kompreni, ke damag\u0302iga agado kontrau\u0306 Esperanto estus kiel damag\u0302i sian konkeritan reputacion, pro la fakto ke li dedic\u0302is multon el siaj fortoj al tiu lingvo, kaj sukcese. Tia estas mia konkludo."}, {"text_idx": "#000030", "text": "Sufic\u0302e ampleksajn informojn vi povas ankau\u0306 trovi rekte c\u0302e la esperanta versio de vikipedio: "}, {"text_idx": "#000031", "text": "Li profesie estis, kiel Zamenhof, okulkuracisto kaj ekkonis unuafoje esperanton en 1887, sed farig\u0302is esperantisto (t.e. parolanto esperante) nur en 1903, 16 jarojn poste, kiam li renkontis persone Zamenhof. Tre baldau\u0306 li famig\u0302is en la Esperanta mondo, sub la pseu\u0306donimo Kabe, per traduko de Fundo de l\u2019 Mizero de Sieroszewski, kiu aperis en la revuo Lingvo Internacia en 1904. Ekde 1906 li estis vicprezidanto de la Akademio. En 1911 li forlasis la movadon, kaj de tiam tute ne okupig\u0302is plu pri Esperanto. Tiuepoke li malpacig\u0302is kun Grabowski, Zakrzewski kaj aliaj, sed la esperantistaro ne povis kredi ke lokaj kau\u0306zoj povu vere rezignigi lin rilate al esperanta afero."}, {"text_idx": "#000032", "text": "Liaj tradukoj estas tre s\u0302atataj. La plej gravaj estas La Faraono de Boles\u0142aw Prus kaj Vortaro de Esperanto (la unua unulingva vortaro, kun difinoj nur en esperanto). G\u0302i estas c\u0302i tie: "}, {"text_idx": "#000034", "text": "Li ne verkis originalaj\u0302ojn en esperanto, li preferis traduki. Estas lia opinio, ke \u201cla lingvo profitas pli multe per la tradukado, ol per libera originala verkado. La originala verkisto c\u0302iam iel povos eltiri sin, li simple ne uzos malfacilajn esprimojn au\u0306 simple donos aliajn anstatau\u0306 ili.\u201d (El Enciklopedio de Esperanto, eld 1933)."}, {"text_idx": "#000035", "text": "Intervjuata en 1931, dudek jaroj post kiam li foriris, kaj instigata de la intervjuanto klarigi pri la kialoj de lia movada forlaso, li parolas pri ne-progreso de Esperanto, kiun li ne rigardas solvo de la internacia lingvo. Restas fakto, ke \u2013 diverse de aliaj e-apostatoj \u2013 post sia foriro li ne subtenis aliajn planitajn internaciajn lingvojn.... kaj ne serc\u0302adis... kaj tio dubigas pri lia malfrua klarigo."}, {"text_idx": "#000036", "text": "Li restas en la historia kaj lingva memoro, de Esperantujo, ec\u0302 per nova termino : \u201ckabei\u201d, kiu trovig\u0302as en vortaroj kaj diras tiel: \u201cFari kiel Kabe (pseu\u0306donimo de K. Bein) kiu, estinte tre vigla Esperantisto, subite kaj tute forlasis la movadon.\u201c"}, {"text_idx": "#000037", "text": "sed ni lasu ke li mem parolu pri sia esperantig\u0302o...."}, {"text_idx": "#000038", "text": "Jena teksto estas historia dokumento, eltirita de revuo UNIVERSO, numero 4, pag\u0302oj 113-114-115, publikigita en 1909"}, {"text_idx": "#000039", "text": "el la privata revuo-kolekto de konata esperantisto Antonio de Salvo, pri kiu mi invitas vin viziti la dulingvan retejon Esperanto-Vivo, tre dokumentitan: "}, {"text_idx": "#000040", "text": "Okaze de la 21-a Tutpollanda Kongreso de Esperanto en Lodzo, en 1983, multaj geesperantistoj vizitis la tombojn de Esperanto-pioniroj, inter kiuj ankau\u0306 tiun pri Kazimierz Bein, kaj la maneskribita letero de esperantistino Zofia K\u0142opocka estas atesto de repacig\u0302o de Kabe kun la esperantistaro, pleje dum liaj lastaj vivojaroj, dum lia malsano, kiam esperantistoj elmontris al li sian sinceran amikecon."}, {"text_idx": "#000041", "text": "Kabe ... estas Kazimierz Bein"}, {"text_idx": "#000042", "text": "el bildkarto de li adresita la 16-an de januaro 1908 al S-ro Th. Cart , c\u0302e Presa Esperantista Societo. Bonvolu noti lian kreivan subskribon !"}, {"text_idx": "#000043", "text": "KAZIMIERZ BEIN, alikonate kiel KABE (noto 1), post tre intensa pionira agado por Esperanto, je la fino forlasis c\u0302ion, abrupte kaj seneksplike... Mi analizis lian skribmanieron por klopodi trapenetri lian vivostilon kaj klarigi iujn liajn sintenojn."}, {"text_idx": "#000044", "text": "C\u0302i tiu mezurado plejparte rimarkigas la grafologiajn signojn de la supra skribaj\u0302o, datita 16 januaro 1908 \u2013 kie la gesto estas pli memregata \u2013 sed mi ankau\u0306 atentis al la dua, je 12 de septembro 1908, tre multe pli dinamika kaj akcelita, pli nervoza. La signo-valoroj estas legendaj kiel kutime lau\u0306 gradodekonoj, lau\u0306 la metodo de Girolamo Moretti, skolfondinto de itala grafologio (por rememoro). Multnombraj estas la c\u0302eestantaj grafologiaj signoj, kaj tio elmontras per si mem multaspektan kaj kompleksan personecon. Lia skribo, organizita kaj strukturita, c\u0302efe sobra, bone prezentas la emocian inteligenton (noto 3)"}, {"text_idx": "#000046", "text": "retrofleksig\u0302aj (maldekstren) signifas repus\u0302on kaj malfidemon"}, {"text_idx": "#000047", "text": "Skribo decide eta (malgranda kalibre) \u2013 profunda kaj rafinita intelekto, penetrema penso kaj granda kapablo observadi\nlinio-ondig\u0302oj : ili dependas de lia dinamikeco kaj rapidemo skribi, pensi kaj agi. Rapida skribo igas pro tio la strekojn malpli stagnaj, kaj pli facile variaj \u2013 psike: neniaj malpozitivaj/pozitivaj indikoj"}, {"text_idx": "#000049", "text": "La personeco de Kazimierz Bein sendube estas malsimpla; tion konfirmas lia skribo, kiu estas ric\u0302a je \u2018modifaj\u2019 kaj \u2018fundamentaj\u2019 grafologiaj signoj, multaj el kiuj ec\u0302 altgrade au\u0306, c\u0302iukaze, ofte supermezuraj. Nome, estas multaj signoj kiuj sin reciproke potencigas au\u0306 kontrau\u0306pezas, lau\u0306 dau\u0306ra strec\u0302o por sin ekvilibrigi, samkiel \u2018ekvilibroludo\u2019 (ekzemploj pri tiaj miksig\u0302oj estas detale klarigotaj en noto 2)."}, {"text_idx": "#000050", "text": "Kazimierz Bein tenas kvante superan inteligenton, tre vervan, scivoleman, atentan."}, {"text_idx": "#000051", "text": "Multaj estas liaj interesoj, kiuj libere vagadas kaj adresig\u0302as al tre diversigitaj kampoj: de filozofio al psikologio, de scienco al arto, de literaturo al politiko kaj al satiro, krome, kaj ne laste, estas en li granda scivolemo por la virina mondo, por c\u0302io kio koncernas la inan genron."}, {"text_idx": "#000052", "text": "Do, temas pri inteligento kiu neniam g\u0302uas ripozon, kiu estas c\u0302iam en granda ekscitig\u0302o, kaj se mi estus devinta difini g\u0302in per moderna lingvaj\u0302o, mi povus g\u0302in taksi kiel emociig\u0302ema inteligento, t.e. speciala inteligento, pri kiu oni ektraktis dum la jaroj \u201990 de la pasinta jarcento kaj pri kiu multaj hodiau\u0306 agnoskas. Emociig\u0302ema inteligento ne c\u0302iam estas racia; g\u0302i tre multe lasas sin influi per emocioj sed, tamen, g\u0302i sukcesas administri tiujn emociojn, kun avantag\u0302o por la persono, kun utila intima instruiga admono (noto 3)."}, {"text_idx": "#000053", "text": "S\u0302ajnas ke Bein / Kabe konsumu tute interne siajn impresojn kaj sensacojn (lia ekstera sinteno estas alia: singardema dum la parolo kaj la faro, gardanta sekretecon, sobra \u2013 signoj: sobra kaj eta skribo). C\u0302efe li zorgas pri la esenseco de la problemoj. Tre intensa estas lia percepto, tiel ke la \u2018tujaj impresoj\u2019 efikas kaj ege influas lin: li dau\u0306re, en sia menso, rememoras tiojn, rearang\u0302as la interpretojn de kio lin emociigis. Malgrau\u0306 c\u0302io, je la fino li sukcesas koncepti ideojn kaj konkludojn bone organizatajn, interligatajn, ec\u0302 originale prilaboratajn, c\u0302ar li trudas al si (konscie/nekonscie) memregadon. Certe ne mankas al li kreokapablo kaj imagpovo."}, {"text_idx": "#000054", "text": "Lia bone organizita pensmaniero, kvankam plurkolora, estas ankau\u0306 rafinita; li kapablas subtilac\u0302i kaj c\u0302ikani kiam tio necesas por konvinki, sed li tion faras persvadmaniere, sorc\u0302e, loge, tutcerte c\u0302iam koncize (sobra). Lia mensa plasteco kaj lia akceptemo al multoblaj mesag\u0302oj, kiel antau\u0306e dirite, estas helpataj de energia logikeco kaj kritikemo tiel, ke li iamaniere sukcesas pozitive enkanaligi la travivaj\u0302ajn informojn (mi deziras revoki al vi pri la dirita emociig\u0302emo). El lia observo nenio perdig\u0302as. Li posedas bonan memorkapablon, materian kaj konceptan. Sed oni ne povas diri, ke li estas objektiva en siaj jug\u0302oj, pro la fakto ke li estas multe selekta kaj diskrimina (literoj A-O pinte malfermataj kaj markita dua-maniere). Li povus utiligi rafinecon cele al sia ambicia inklino, al sia intelekta vanteco (MARKITA unua-maniere plus fleksa-sinua kaj eta)."}, {"text_idx": "#000055", "text": "Senstrec\u0302e tre atenta ankau\u0306 al detaloj, havante li grandan koncentrig\u0302on, li kaptas elementojn ec\u0302 ne tro evidentajn al aliuloj pri la vivoproblemoj. Li forlasas nenion atentindan, en sia intima menso. Lia kapablo resumi estas valora, same li kapablas analizi kiam tio necesas, ec\u0302 se li antonomazie ne estas analizemulo (kiel, diverse, estis alia esperanta pioniro: Edmond Privat, pri kiu mi jam traktis)."}, {"text_idx": "#000056", "text": "Lia pensmaniero estas c\u0302iam tumultema, neniam stagnanta; lia verva interpret-maniero kondukas lin al novaj kaj duongeniaj solvoj."}, {"text_idx": "#000057", "text": "Entute, li estas persono kiu distingig\u0302as kaj, grave, kiu s\u0302 a t a s d i s t i n g i g\u0302 i (kaj la afero akiras alian signifon, ja)."}, {"text_idx": "#000058", "text": "Dinamika, rapidema, intuicia, li celas atingi la plej grandajn rezultojn tra esencaj elektoj kaj per eta strec\u0302o, ekspluatante alies aktivecemon. Li multe finarang\u0302as. En li superregas introvertita inklino, sed ekzistas sufic\u0302a ekvilibro inter optimismo kaj maloptimismo. Li neniam iluziig\u0302as, kaj c\u0302i tia memkonscio helpas lin eviti eventualajn riskojn au\u0306 falegojn. Ne, li ne estas senpacienca sed ne toleras tro lantajn homojn au\u0306 tro prokrastajn, kaj ec\u0302 proksimumajn au\u0306 senpripensajn. Lia netoleremo povus transformig\u0302i al malmodesteco, al c\u0302ioscieco kaj, fakte, al aroganteco, malgrau\u0306 li ruze tenas c\u0302ion kas\u0302ita en si. Li intuicie kaptas oportunecojn. Li inklinas al elstarig\u0302o, sed tute ne talentas por komandado, precipe c\u0302ar iuj liaj favorismoj al kelkiu (malavantag\u0302e al aliulo) kaj la simpatioj kaj malsimpatioj de kiuj li dependas, naskigas eblajn nekontentojn en la c\u0302irkau\u0306a socia medio ."}, {"text_idx": "#000059", "text": "C\u0302iukaze, lia esprima lakoneco kaj reduktita eksterigo je propra vera jug\u0302o kaj sento, kelkfoje profitcelaj, helpas lin malpliigi la damnojn kau\u0306zotajn de partieco kaj selektiveco. Li renkontas malfacilaj\u0302ojn labori grupe kun aliaj, en ekipo, c\u0302ar li s\u0302atas devigi siajn labormetodojn en la praktiko, taksante ilin kiel la plej bonajn. Li utiligas argumentitajn persvadojn por sin defendi, ankau\u0306 rafinecojn, kaj multe teoriigas: malgrau\u0306 ke li estas tre avara je vortoj, lia faro ege efikas (sobra en la fundvorta gesto, ligita inter la literoj pro la logikeco kaj eta skribo pro la intelekta profundeco)."}, {"text_idx": "#000060", "text": "Se lia granda emociig\u0302emo, kiu donas al lia karaktero ian malfortan punkton, estus malpli intensa, li estus farig\u0302onta bonega diagnozisto, kaj en la medicina kaj en la psikologia fakoj. Diverse, li nekonscie direktig\u0302as prefere al socia karierado, al sia persona prestig\u0302o-akiro, pilotata de sia intelekta vantemo, kaj tiel li devojig\u0302as rilate al homoj. Atingado de siaj ambiciaj celoj vere estas por li kialo por pluvivi. La afero estas naskita g\u0302uste de ambicio, sed ankau\u0306 de forta sento pri propra intelekta supereco, kaj de sia aroganta fiereco (vertikala pro fiereco, MARKITA unua-maniere = dikaj stangoj pro imponemo, eta pro la intelekta vantemo, flekse-sinua pro la ruzeco)."}, {"text_idx": "#000061", "text": "Malsimpleco, pretendoj, selektivemo, kaj ankau\u0306 senkomunikeco pri intimaj sentoj kaj emocioj (sobra skribo) malpermesas al li serene vivi amrilatojn lau\u0306 ties natura disvolvig\u0302o."}, {"text_idx": "#000062", "text": "Li ne talentas por instruado: li ne posedas la necesan internan kvieton por transdoni sciojn, c\u0302ar en li venkas la elstaremo. C\u0302iukaze, li kompetentas pri pluraj temoj en malsamaj fakoj, kaj alvenas al nekutimaj kaj novaj solvoj, sukcese (malegala kun metodo pro la intuicio, fleksa-ens\u0302ovig\u0302a pro psika kaj intelekta penetrado, eksaltema t.e. saltetanta sur la baza linio pro la impetoj kaj elanoj, elanoj plifortigataj de larg\u0302a interlitere altgrade, eta pro la rafiniteco kaj atento al detaloj)."}, {"text_idx": "#000063", "text": "Li tre s\u0302atas teoriojn. Li inklinas al c\u0302iu studado kaj tasko kiuj necesigas sinkoncentradon, metodon, rezonadon kaj, samtempe, spiritpretecon. Plejparte, li inklinas al sciencaj aktivecoj."}, {"text_idx": "#000064", "text": "Sendube, lia personeco estas komplika. Estas ec\u0302 malfacile g\u0302in prezenti, c\u0302ar g\u0302i estas ekster-regula kaj distingig\u0302as rimarkinde de tiu ordinara de samepokanoj. Ankau\u0306 grafike: lia skriba gesto s\u0302ajnas pli evoluinta kaj moderna ol tiu de samtempuloj, ne influata de kulturaj instancoj. Tutcerte li ne estas \u2018simpla soldato\u2019 (malc\u0302efa), sed prefere memsufic\u0302a. Mi taksus lin kiel \u2018solecan c\u0302efon\u2019. Mi opinias ke lia interesig\u0302o al esperanto devenis el ties originaleco, ekstrema logikeco kaj gramatika strukturado; eblas ke li ne funde komprenis au\u0306 akceptis la humanecan kuntrenantan spiriton de la internacia lingvo (kiu celas plejfunde al unuigo de popoloj per komuna lingvo, la tiel nomata \u2018interna ideo\u2019). Pro tio, senhezite kaj senprobleme, li povis eliri el la esperanta movado, al kiu li donacis multegajn el siaj personaj lertecoj kaj tempon, sed kiu evidente ne plu kontentigis lian nekonformistan spiriton."}, {"text_idx": "#000065", "text": "Lia arida memamo, fierego (kiu ne estas c\u0302iam bona konsilanto) kaj intelekta vanteco, kondukas lin malakcepti ian ajn humiligon au\u0306 malvenkon; li ne agnoskas personajn fiaskojn, pro tio tre probable \u2013 c\u0302ar li estas ankau\u0306 ruza \u2013 retirig\u0302is antau\u0306 eventuala falego de la esperanta afero, de li supozita. Krome, li utiligas ironion por sin-defendi, sed ironio estas ofte ne-estimata, kaj ne-estiminda, precipe kiam g\u0302i estas efika por vundi kaj intence trafi la ofendig\u0302emon kaj sento-kapablon de aliuloj."}, {"text_idx": "#000066", "text": "Kabe estas lia pseu\u0306donimo, establig\u0302inta per unuigo de la du unuaj literoj de lia nomo kaj familia nomo. Dum la tempo-fluo, en la esperanta medio oni kreis novan terminon kiu tute certe rilatas al li: g\u0302i estas \u2018 kabei \u2019\u2013 uzata por difini personon kiu antau\u0306e estis tre agema favore al esperantismo kaj poste, abrupte kaj sen-eksplike, forlasas la movadon (kiel ja faris Kazimierz Bein). C\u0302i tiu estas \u2018Historio\u2019."}, {"text_idx": "#000067", "text": "Por ekzempligi pri kio mi intencas diri per \u2018ekvilibroludo\u2019, kaj sekvante la instruojn de G. Moretti, mi klopodas priskribi kelkajn grafikajn-psikologiajn interplektojn de signoj c\u0302eestantaj en la analizitaj skribaj\u0302oj:"}, {"text_idx": "#000068", "text": "Elana [signo esprimanta malfermon] povus devojigi angulojn B [kiu estas signo je mensa fermiteco]\nAng. B [persistemo] estas plifortigata de MARKITA dua-maniere [emociig\u0302emo]\nAng. B [persistemo] estas ec\u0302 pli fortikigata de MARKITA unua-maniere [signo voloplena al dominado sur aliajn homojn]\nLarg\u0302a inter la literoj [malavareca jug\u0302o] malpliigas ang. B [kiu estas signo pri avareco kaj persisto]\nAng. B [persistemo] estas moderigata pro la ekzisto de vokaloj A-O surpinte malfermitaj [influebeleco]."}, {"text_idx": "#000069", "text": "Mi esperas, ke mi sufic\u0302e sukcesis klarigi al vi la ne tro facilan koncepton de \u2018intermiksig\u0302o de grafologiaj signoj\u2019. Intermiksig\u0302o de signoj estas la kerno de grafologio, ne nur serc\u0302ado kaj mezurado de grafologiaj signoj...!"}, {"text_idx": "#000070", "text": "Kion esprimas la skribo de Kabe nuntempe oni nomas \u2018emocian inteligenton\u2019 (emociig\u0302ema estas la samo). Pri tia formo de inteligento, tute aparta, speciala, oni komencis paroli, kiel jam dirite, dum la 90-jaroj de la pasinta jarcento kaj, aktuale, oni akceptas g\u0302ian ekziston kaj g\u0302in esploras. La \u2018emocia inteligento\u2019 estas inteligento ne c\u0302iam racia, ne bazig\u0302inta nur sur intelektaj faktoroj de kono (percepto, imago, memoro, rezonado, k.s.), sed inteligento tre influebla per la emocioj; inteligento kiu tamen kapablas mastrumi tiajn ekscesajn emociojn, kiujn g\u0302i sukcesas kontroli kaj sinregi, kun kiuj g\u0302i kapablas kunvivi, ec\u0302 eltirante el ili iun profiton kaj utilan personan ekscion kaj lernadon."}, {"text_idx": "#000072", "text": "Follow Pioniroj de Esperanto on "}, {"text_idx": "#000073", "text": "revuo UNESKO-KURIERO: ligiloj al aperintaj numeroj troveblas en: "}, {"text_idx": "#000074", "text": "ligiloj al aperintaj numeroj troveblas en: "}, {"text_idx": "#000077", "text": "Visualizza il sito nel Reader"}]